Úradný vestník L 281 , 31/10/1996 S. 0001 - 0002



Spoločná pozícia z 25. októbra 1996, ktoré definovala Rada na základe článku K.3 ods. 2 písm. a) Zmluvy o Európskej únii, o prihraničnej pomoci a o pridelení školenia (96/622/SVV) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok K.3 ods. 2 písm. a), keďže kontroly vykonávané pri zavedení letov do členských štátov Európskej únie užitočne prispievajú k boju proti nelegálnej imigrácii osôb z tretích krajín, ktorá je podľa článku K.1 ods. 3 písm. c) Zmluvy o Európskej únii vecou spoločného záujmu; keďže vysielanie pracovníkov členských štátov, ktorí sú špecializovaní na takéto kontroly, na odletové letiská s cieľom pomôcť miestnym úradníkom, ktorí prevádzajú kontroly odletov na miestnych letiskách v mene miestnych orgánov alebo aerolínií, je jedným zo spôsobov ako zlepšiť takéto kontroly v rámci organizácie dohôd o školeniach určených zamestnancom aerolínií; keďže tieto veci je možné oveľa efektívnejšie riešiť spoločnou pozíciou; keďže je potrebné vytvoriť podmienky pre takúto spoluprácu, PRIJALA TÚTO SPOLOČNÚ POZÍCIU: Článok 1 Pridelenie pomoci 1. Spoločná organizácia prideľovania pomoci na letiskách tretích krajín sa prevádza v rámci Rady pri plnom využití možností, ktoré spolupráca ponúka. 2. Cieľom prideľovania pomoci je zabezpečenie pomoci úradníkom, ktorí sú miestne zodpovední za kontroly buď v mene miestnych orgánov, alebo aerolínií. 3. Prideľovanie pomoci sa uplatňuje v spolupráci s príslušnými orgánmi príslušnej tretej krajiny. 4. Pridelenie pomoci môžu mať rôznu dĺžku trvania. Na tento účel sa zostaví zoznam letísk, na ktorých bude možné dočasne alebo trvale realizovať spoločnú pomoc. Článok 2 Pridelenie školení 1. Spoločná organizácia prideľovania školení pre zamestnancov aerolínií sa uskutoční v rámci Rady. 2. Účelom spoločného prideľovania školení je okrem iného opis dokumentov a vízových náležitostí členských štátov a metód, pomocou ktorých sa môže kontrolovať platnosť dokumentov. 3. Na tento účel sa zostaví: - zoznam letísk, kde môžu byť prevádzané spoločné prideľovanie školení, - šesťmesačný program spoločného prideľovania školení, - súbor informácií pre potreby aerolínií, - súbor cestovných dokumentov a víz pre potreby aerolíní. 4. Prideľovanie sa prevádza v súlade s príslušnými orgánmi a príslušnými aerolíniami. Článok 3 Spoločné ustanovenia 1. Prideľovanie spoločnej pomoci a školení sa vzťahujú na špecializovaných úradníkov, ktorí boli vymenovaní členskými štátmi a ktorí tvoria súčasť spoločnej úlohy. 2. Členské štáty sa navzájom informujú o svojej účasti na prideľovaní v rámci tohto spoločného postupu. 3. Ak náklady na pracovníkov vymenovaných členským štátom nebudú niesť tretie krajiny a/alebo príslušné aerolínie, bude tieto náklady znášať príslušný členský štát. 4. Predsedníctvo Rady bude včas informovať veľvyslanectvá členských štátov v krajine, v ktorej sa dohoda uskutočňuje, aby im prípadne mohla poskytnúť pomoc. 5. Členské štáty sa v rámci Rady navzájom informujú o akejkoľvek pomoci alebo o školeniach, ktoré budú prevádzané mimo rámca tejto spoločnej pozície. 6. Generálny sekretariát Rady každoročne vypracuje správu o činnostiach, ktoré sa uskutočnili na základe tejto spoločnej pozície. 7. Prideľovanie v rámci tejto spoločnej pozície sa môže realizovať aj v prístavoch, toto prideľovanie bude predmetom prijatia ďalších potrebných opatrení. 8. Členské štáty podniknú všetky potrebné kroky na realizáciu tejto spoločnej pozície bez ujmy na iných formách spolupráce organizovaných bilaterálne alebo v rámci iných organizácií. V tomto zmysle bude medzi členskými štátmi zabezpečovaná čo najširšia možná koordinácia. Článok 4 Táto spoločná pozícia sa uverejní v úradnom vestníku. V Luxemburgu 25. októbra 1996 Za Radu Predseda E. Kenny --------------------------------------------------